Ebiggwa by’abajulizi e Namugongo bisangibwa mu kibuga Kampala mu Nakawa Division. Okutuuka mu kifo kino, weetaaga essaawa emu yokka mu ntambula ya ttakisi ng’osimbula mu kibuga kampala wakati. Ebiggwa bino biri mu Buvanjuba bwa Kampala. Osaasaanya enkumi ssatu mu ntambula ey’olukale. Emmotoka bw’eva mu ppaaka empya, ekwata ku City Square n’eyolekera Jinja Road. Ziri kkirommita nga mukaaga okuva awo era emmotoka etambulira ddala okutuuka ku bitaala bya Jinja Road awali ekitebe ky’Akakiiko k’Ebyokulonda. Mugendera ddala okutuuka mu kabuga Kireka awo we muwetera ku mukono ogwa kkono. Awo e Kireka era we wali ekisaawe kya Mandela National Stadium ng’ate era obeera olengera oluguudo lwa Northern Bypass. Okuva e Kireka okutuuka ku biggwa by’abajulizi e Namugongo, waliwo kirommita nnya n’obutundu busatu. Bw’oba ng’oli mu mmotoka ya bwannannyini, osobola okuvugirawo eddakiika nga kkumi na ttaano. Oluguudo luli lumu okuva e Kireka okutuukayo. Ovuga butereevu okutuusa lw’otuuka e Kyaliwajjala mu sitenseni. Wano okwata oluguudo oluweta ku ddyo, era waliwo ebbanga lya kirommita nga emu okutuuka ku biggwa by’Abakatoliki. Ekifo kino buli mwezi Gwamukaaga nga gutandika kaba kayisanyo kubanga abantu nkumu okuva okumpi n’ewala baba balamaga naddala nga ssatu omwezi ogwo.